Leikkonan , söngkonan og lagasmiðurinn Þórunn Erna Clausen og Olgeir Sigurgeirsson eiga von á sínu fyrsta barni saman . LÍF - styrktarfélag kvennadeildar Landspítala , fagnaði 10 ára afmæli um helgina . Félagið var stofnað þann 7. desember 2009 og fagnaði félagið stórafmælinu í Kringlunni með því að kynna starfsemi sína fyrir gestum og gangandi . Þetta kemur fram í fréttatilkynningu frá Líf . Tilgangur félagsins hefur frá upphafi verið að styrkja kvennadeild Landspítalans , bæta aðbúnað og þjónustu við konur og fjölskyldur þeirra á meðgöngu , í fæðingu og sængurlegu sem og kvenna sem þurfa umönnun vegna kvensjúkdóma . Áhugaverðar nýjungar í fjáröflun félagsins eru kort sem bjóða nýja einstaklinga velkomna í heiminn og mánaðakort sem svo vinsælt er að nota til að taka myndir af ungbörnum fyrstu mánuði þeirra eru meðal nýjunga í fjáröflun félagsins . Fyrr í haust kynnti félagið nýja Mæðra - og nýburapakka í samstarfi við Rekstrarvörur en pakkinn inniheldur allt sem móðir og barn þurfa fyrstu dagana eftir fæðingu . Rekstrarvörur selja pakkann en allur ágóði af sölu hans rennur til Lífs . Eins og sjá má á meðfylgjandi myndum þá tók Þórunn Erna Clausen við Mæðra - og nýburapakka frá félaginu en hún á von á sér á næstu vikum en leikkonan , söngkonan og lagasmiðurinn og Olgeir Sigurgeirsson eiga von á sínu fyrsta barni saman . Kolbrún Björnsdóttir , framkvæmdastjóri Lífs , segir í tilkynningunni þessa fjáröflun nauðsynlega til að geta stutt við kvennadeildina , enda séu verkefnin mörg . Á árinu hafi félagið safnað fyrir nýjum vöggum og nú sé verið að fjármagna breytingar á bráðaþjónustu kvennadeildar auk annarra verkefna . Endurnýjun eigi sér alltaf stað bæði á húsgögnum og tækjum auk þess sem reynt sé að hafa umhverfið sem notalegast til að auka vellíðan þeirra sem á deildunum dvelja . Kolbrún og Þórunn Erna saman við tilefnið .